**Ministru kabineta noteikumu projekta “Grozījumi Ministru kabineta 2017. gada 28. februāra noteikumos Nr. 108 "Publisko elektronisko iepirkumu noteikumi"” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms. |

|  |
| --- |
|  **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2017. gada 28. februāra noteikumos Nr. 108 ’’Publisko elektronisko iepirkumu noteikumi’’” (turpmāk – Noteikumu projekts) sagatavots saskaņā ar Publisko iepirkumu likuma 9. panta divdesmit otrās daļas 1., 2. un 3. punktu un 42. panta trīspadsmito daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saeima 2018. gada 26. aprīļa sēdē atbalstīja likumprojektu “Grozījumi Publisko iepirkumu likumā” (834/Lp12), kas stājas spēkā 2018. gada 1. jūnijā. Ar grozījumiem Publisko iepirkumu likumā tika iekļautas normas par pretendenta izslēgšanu no dalības iepirkumā vai iepirkuma procedūrā, ja pretendents vai tā īpašnieki ir ārzonā reģistrētas juridiskās personas vai personu apvienības.Atbilstoši grozītajām Publisko iepirkumu likuma normām, informācija par pretendenta vai tā īpašnieka ārzonā reģistrētas juridiskās personas vai personu apvienības statusu ir iegūstama izmantojot Valsts reģionālās attīstības aģentūras uzturēto Elektronisko iepirkumu sistēmu, ziņas saņemot no Latvijas Republikas Uzņēmumu reģistra (turpmāk – Uzņēmumu reģistrs). Saskaņā ar minētajām izmaiņām Publisko iepirkumu likumā, ir jāveic atbilstoši grozījumi uz minētā likuma pamata izdotajos Ministru kabineta 2017. gada 28. februāra noteikumos Nr. 108 "Publisko elektronisko iepirkumu noteikumi", kas regulē Elektronisko iepirkumu sistēmas darbību, paredzot pārbaudāmās informācijas apstrādes mērķi un iegūstamo apjomu atbilstoši Publisko iepirkumu likumā noteiktajiem izslēgšanas iemesliem, kas saistīti ar ārzonas reģistrācijas faktu.Vienlaikus norādāms, ka saskaņā ar Publisko iepirkumu likuma 42. panta pirmās daļas 12., 13. un 14. punktu pasūtītājs izslēdz kandidātu vai pretendentu no dalības iepirkuma procedūrā ja: kandidāts vai pretendents ir ārzonā reģistrēta juridiskā persona vai personu apvienība; Latvijā reģistrēta kandidāta vai pretendenta vairāk kā 25 procentu kapitāla daļu (akciju) īpašnieks vai turētājs ir ārzonā reģistrēta juridiskā persona vai personu apvienība; kāds no kandidāta vai pretendenta norādītajiem apakšuzņēmējiem vai personām, uz kuras iespējām kandidāts vai pretendents balstās, ir ārzonā reģistrēta juridiskā persona vai personu apvienība. Saskaņā ar Publisko iepirkumu likuma 42. panta 9.1 daļu iepriekš minētās ziņas iegūst no Uzņēmumu reģistra. Tā kā Uzņēmumu reģistrs atbilstoši normatīvajam regulējumam var sniegt tikai tās ziņas, kas ir tā rīcībā un Uzņēmumu reģistra jurisdikcija ir Latvijas Republika, tad informācijas par ārzonās reģistrētām juridiskajām personām vai personu apvienībām Uzņēmumu reģistra rīcībā nav un saņemt Publisko iepirkumu likuma 42 .panta pirmās daļas 12. punktā un daļēji 14. punktā (iespējams saņemt informāciju tikai par ārvalstu komersantu filiāļu īpašniekiem) paredzēto informāciju no Uzņēmumu reģistra nav iespējams. Tāpat, ņemot vērā, ka Uzņēmumu reģistra vestajos reģistros nav informācijas par akciju sabiedrību akcionāriem, Publisko iepirkumu likuma 42. panta pirmās daļas 13. punktā noteikto informāciju iespējams sniegt tikai daļēji, proti, informāciju par to vai kandidātam vai pretendentam – akciju sabiedrībai, ir vairāk kā 25 procentu akciju īpašnieki vai turētāji, kas ir ārzonā reģistrētas juridiskā personas vai personu apvienības iegūt no Uzņēmumu reģistra nav iespējams. Ievērojot minēto, iepriekš minētajos gadījumos, e-izziņu pieprasītāji saņems informāciju par to, ka dati nav pieejami un nepieciešamā informācija, ārpus e-izziņu apakšsistēmas, pieprasāma no pārbaudāmās personas.Valsts reģionālās attīstības aģentūrai jāveic atbilstošas izmaiņas tās uzturētajā Elektronisko iepirkumu sistēmā, lai e-izziņu pieprasītāji no Uzņēmumu reģistra saņemtu informāciju par Publisko iepirkumu likumā noteikto pārbaudāmo personu reģistrācijas valsti. Saeimā pieņemts un 2018. gada 9. maijā izsludināts likumprojekts “Grozījumi Krimināllikumā” (984/Lp12), kas stājās spēkā 2018. gada 23.maijā. Ar grozījumiem tika izslēgts likuma 88., 88.1, 88.2 un 88.3 pants par noziedzīgiem nodarījumiem saistībā ar terorismu un iekļauta atsevišķa nodaļa “Noziegumi, kas saistīti ar terorismu” paredzot tajā pantus ar citu numerāciju. Tajā pašā laikā Publisko iepirkumu likuma 42. panta trešā daļa paredz noilgumu (trīs gadi) pretendentu izslēgšanas gadījumiem, kas saistīti ar noziedzīgajiem nodarījumiem, līdz ar to noilguma periodā no reģistriem ir jāsaņem ziņas arī par šobrīd no likuma izslēgto Krimināllikuma 88., 88.1, 88.2 un 88.3 pantu ciktāl noilgums par noziedzīgajiem nodarījumiem, kas kvalificēti pēc attiecīgajiem pantiem, nav iestājies.Atbilstoši Publisko iepirkumu likuma normām, informācija par pretendenta vai ar to saistīto personu noziedzīgajiem nodarījumiem saistībā ar terorismu ir iegūstama izmantojot Valsts reģionālās attīstības aģentūras uzturēto Elektronisko iepirkumu sistēmu, ziņas saņemot no Sodu reģistra. Saskaņā ar minētajām izmaiņām Krimināllikumā, ir jāveic atbilstoši grozījumi uz Publisko iepirkumu likuma pamata izdotajos Ministru kabineta 2017. gada 28. februāra noteikumos Nr. 108 "Publisko elektronisko iepirkumu noteikumi", kas regulē Elektronisko iepirkumu sistēmas darbību, paredzot iekļaut pārbaudēs tos Krimināllikuma pantus, kuri atbilst Publisko iepirkumu likuma 42. panta pirmajā daļā noteiktajiem kandidātu un pretendentu izslēgšanas gadījumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts reģionālās attīstības aģentūra, Iepirkumu uzraudzības birojs, Uzņēmumu reģistrs, Iekšlietu ministrijas Informācijas centrs. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums arī ietekmē vai varētu ietekmēt | Publisko elektronisko iepirkumu sistēmas lietotāji iepirkumu veicēji.Juridiskas un fiziskas personas (piegādātāji), kas piedāvā tirgū pakalpojumus, preces un būvdarbus un kas piedalās iepirkumos, un iepirkuma procedūrās (precīzs skaits nav nosakāms). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nerada papildus ietekmi uz tautsaimniecību un administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. Saeima 2018. gada 26. aprīļa sēdē atbalstīja likumprojektu “Grozījumi Publisko iepirkumu likumā” (834/Lp12), kas stājās spēkā 2018. gada 1. jūnijā. Noteikumu projekts tiek virzīts kā Ministru kabineta lieta. |
| 2. | Sabiedrības līdzdalība projekta izstrādē | Nav attiecināms, jo, pamatojoties uz Saeimas 2018. gada 26. aprīļa sēdē atbalstīto likumprojektu, grozījumiem Noteikumos jāstājas spēkā 2018. gada 1. jūnijā. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts reģionālās attīstības aģentūra, Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Noteikumu projekts neparedz jaunu institūciju izveidi, likvidāciju vai reorganizāciju.Noteikumu projekts neietekmē iesaistīto institūciju funkcijas un uzdevumus. |
| 3. | Cita informācija | Nav. |

Vides aizsardzības un reģionālās attīstības

ministra vietā,

Satiksmes ministrs Uldis Augulis